CELEX: 52019PC0002
Language: lt
Date: 2019-01-11
Title: Pasiūlymas TARYBOS ĮGYVENDINIMO SPRENDIMAS dėl Reglamento (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, 16 straipsnio 4 dalyje numatytų pereinamojo laikotarpio taisyklių dėl Europos prokurorų skyrimo pirmai kadencijai ir tos kadencijos metu

EUROPOS KOMISIJA
            Briuselis, 2019 01 11
            COM(2019) 2 final
            Pasiūlymas
            TARYBOS ĮGYVENDINIMO SPRENDIMAS
            dėl Reglamento (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, 16 straipsnio 4 dalyje numatytų pereinamojo laikotarpio taisyklių dėl Europos prokurorų skyrimo pirmai kadencijai ir tos kadencijos metu
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  2017 m. spalio 12 d. buvo priimtas ir 2017 m. lapkričio 20 d. įsigaliojo Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje. Pagal Tarybos reglamento (ES) 2017/1939 16 straipsnio 3 dalį Europos prokurorai skiriami šešerių metų kadencijai, jie negali būti skiriami antrai kadencijai. Kadencija gali būti pratęsta Tarybos sprendimu ne ilgesniam nei trejų metų laikotarpiui. 
               
               
                  Tarybos reglamento (ES) 2017/1939 16 straipsnio 4 dalyje nustatyta, kad kas trejus metus pakeičiama trečdalis Europos prokurorų. Taryba paprasta balsų dauguma priima pereinamojo laikotarpio taisykles dėl Europos prokurorų skyrimo pirmai kadencijai ir tos kadencijos metu. 
               
               
                  Šiuo pasiūlymu nustatomos pirmosios paskirtų Europos prokurorų grupės dalinio pakeitimo pereinamojo laikotarpio taisyklės. Pagal siūlomas taisykles trečdalis šių Europos prokurorų skiriami trejų metų kadencijai, o ne Reglamente (ES) 2017/1939 nustatytai įprastinei šešerių metų kadencijai, ir jai pasibaigus yra pakeičiami, kad būtų laikomasi 16 straipsnio 4 dalyje nustatyto dalinio pakeitimo taisyklės. 
               
               
                  Siekiant užtikrinti nešališką, skaidrią ir sąžiningą sistemą, pagal kurią nustatoma, kurie Europos prokurorai bus paskirti trumpesnei pirmajai kadencijai, siūloma sukurti burtų traukimu pagrįstą sistemą. Ši sistema užtikrins, kad atitinkami Europos prokurorai būtų nustatomi nešališkai, be kita ko, neatsižvelgiant į jų pilietybę. Geografinė valstybių narių aprėptis Europos prokuratūros kolegijoje užtikrinama taip: Europos prokuratūros kolegijos veikloje nuolat dalyvauja po vieną Europos prokurorą iš kiekvienos dalyvaujančios valstybės narės, taip pat taikoma geografiniu požiūriu neutrali atsitiktinės atrankos sistema. Tai atitinka Reglamento (ES) 2017/1939 42 konstatuojamosios dalies nuostatas.
               
               
                  Burtų traukimu pagrįsta sistema sukurta taip pat atsižvelgiant į panašiose ES politikos srityse patvirtintus panašius mechanizmus
                     1
                  . 
               
               
                  Pasiūlyme taip pat pateikiamos nuostatos dėl taikytinos burtų traukimo procedūros, taip pat nurodomos atsakingos institucijos.
               
               
                  Šios priemonės yra Reglamente (ES) 2017/1939 nustatyta būtina Europos prokuratūros kolegijos steigimo sąlyga. 
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Ši įgyvendinimo priemonė yra būtina Europos prokuratūros steigimo proceso dalis ir todėl visiškai atitinka kitas galiojančias šios politikos srities nuostatas. Pateikdama šį pasiūlymą dėl Tarybos įgyvendinimo sprendimo, Komisija vykdo jai pagal Tarybos reglamento (ES) 2017/1939 16 straipsnio 4 dalį tenkančią pareigą. Šiuo pasiūlymu bus sudarytos sąlygos nustatyti tinkamas su pirmąja Europos prokurorų kadencija susijusias pereinamojo laikotarpio taisykles. 
               
            
            
               •Suderinamumas su kitomis Sąjungos politikos sritimis
            
            
               
                  Ši iniciatyva dera su kitomis Sąjungos politikos sritimis ir teisės aktais, kuriais siekiama stiprinti Sąjungos finansinių interesų apsaugą. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Pasiūlymas grindžiamas SESV 291 straipsniu kartu su Tarybos reglamento (ES) 2017/1939 16 straipsnio 4 dalimi. 
               
            
            
               •Subsidiarumo principas (neišimtinės kompetencijos atveju) 
            
            
               
                  Pagal Tarybos reglamentą (ES) 2017/1939 Taryba turi priimti pereinamojo laikotarpio taisykles dėl Europos prokurorų skyrimo pirmai kadencijai ir tos kadencijos metu. Todėl pagal tą reglamentą būtina imtis Sąjungos lygmens veiksmų. 
               
            
         
         
            
               •Proporcingumo principas
            
            
               
                  Šis pasiūlymas apima tik tai, kas būtina siūlomiems tikslams pasiekti, taigi jis atitinka proporcingumo principą. Šis pasiūlymas yra tiesiogiai susijęs su Tarybos reglamento (ES) 2017/1939 įsigaliojimu ir yra itin svarbus siekiant užtikrinti greitą Europos prokuratūros įsteigimą. 
               
            
            
                3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               
                   Atsižvelgiant į tikslinį ir ribotą šio pasiūlymo pobūdį ir tai, kad juo vykdoma Komisijai pagal Tarybos reglamento (ES) 2017/1939 16 straipsnio 4 dalį tenkanti pareiga, ex post vertinimas, konsultacijos su suinteresuotosiomis šalimis ir poveikio vertinimas nebuvo atlikti.
               
            
            
               4.POVEIKIS BIUDŽETUI
            
            
               
                  Šis pasiūlymas neturi tiesioginio poveikio biudžetui; ES biudžeto lėšos, skirtos Europos prokuratūros einamosioms išlaidoms finansuoti, bus naudojamos Europos prokurorų atlyginimams ir išmokoms padengti. 
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Dėl šios priemonės pobūdžio įgyvendinimo plano arba įgyvendinimo stebėsenos taisyklių nereikia. 
               
            
            
               •Aiškinamieji dokumentai (direktyvoms)
            
            
               
                  Aiškinamųjų dokumentų dėl šio pasiūlymo perkėlimo į nacionalinę teisę nereikia. 
               
            
            
               •Išsamus konkrečių pasiūlymo nuostatų paaiškinimas
            
            
               1 straipsnyje nustatyti Tarybos įgyvendinimo sprendimo tikslai.
            
            
               2 straipsnyje nustatyta burtų traukimu pagrįsta dalinio Europos prokurorų pakeitimo procedūra. 1 dalyje apibrėžiamas Reglamento (ES) 2017/1939 16 straipsnio 4 dalyje nustatytas reikalavimas – nustatoma Europos prokurorų grupė, sudaranti vieną trečdalį dalyvaujančių valstybių narių skaičiaus šių pereinamojo laikotarpio taisyklių taikymo metu. 2 dalyje paaiškinama procedūra, kurios reikėtų laikytis, jei taikant pereinamojo laikotarpio taisykles dalyvaujančių valstybių narių skaičius nėra dalus iš trijų. Tokiu atveju į kiekvieną grupę įtrauktinų Europos prokurorų skaičius suapvalinamas iki didesnio sveikojo skaičiaus. 3 dalyje Tarybos generaliniam sekretoriatui pavedama bendradarbiaujant su Komisija imtis būtinų šios procedūros įgyvendinimo priemonių.
            
            
               3 straipsnyje nustatyta, kad Europos prokurorų, nustatytų pagal 2 straipsnyje nustatytą procedūrą, kadencija bus treji metai; jie negali būti skiriami antrai kadencijai. 
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               dėl Reglamento (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, 16 straipsnio 4 dalyje numatytų pereinamojo laikotarpio taisyklių dėl Europos prokurorų skyrimo pirmai kadencijai ir tos kadencijos metu
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
         
         
            
               atsižvelgdama į 2017 m. spalio 12 d. Tarybos reglamentą (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje
                  2
               , ypač į jo 16 straipsnio 4 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)pagal Reglamento (ES) 2017/1939 16 straipsnio 3 dalį Taryba turėtų skirti Europos prokurorus šešerių metų kadencijai; jie negali būti skiriami antrai kadencijai, tačiau pasibaigus šešerių metų laikotarpiui kadencija gali būti pratęsta ne ilgesniam nei trejų metų laikotarpiui;
            
            
               (2)pagal 16 straipsnio 4 dalį kas trejus metus turėtų būti pakeista trečdalis Europos prokurorų; Taryba paprasta balsų dauguma turėtų priimti pereinamojo laikotarpio taisykles dėl Europos prokurorų skyrimo pirmos kadencijos metu;
            
            
               (3)siekiant užtikrinti Europos prokurorų kolegijos darbo tęstinumą, šios pereinamojo laikotarpio taisyklės turėtų užtikrinti, kad Europos prokurorams, pirmą kartą paskirtiems eiti pareigas Europos prokuratūroje, būtų tinkamai taikomas periodiško pakeitimo principas. Jomis taip pat turėtų būti atsižvelgiama į specialius Europos prokuratūros poreikius pirmaisiais metais po jos įsteigimo ir veiklos pradžios;
            
            
               (4)todėl turėtų būti nustatytos specialios taisyklės dėl Europos prokurorų, pirmą kartą paskirtų po Reglamento (ES) 2017/1939 įsigaliojimo, kadencijos trukmės; 
            
            
               (5)siekiant užtikrinti visišką skaidrumą ir nešališkumą pirmos kadencijos laikotarpiu nustatant tuos Europos prokurorus, kurių kadencija truks ne šešerius, o trejus metus, turėtų būti taikoma burtų traukimu pagrįsta sistema. Ši sistema taip pat užtikrins, kad trumpesnei kadencijai skiriamų Europos prokurorų atranka būtų neutrali geografiniu požiūriu,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Šiame sprendime nustatomos pereinamojo laikotarpio taisyklės dėl Europos prokurorų skyrimo pirmai kadencijai po Reglamento (ES) 2017/1939 įsigaliojimo ir tos kadencijos metu.
            
            
               2 straipsnis
            
            
               1.Iškart po to, kai paskiriami Europos prokurorai, traukiant burtus nustatoma Europos prokurorų grupė, šių pereinamojo laikotarpio taisyklių taikymo metu sudaranti vieną trečdalį dalyvaujančių valstybių narių skaičiaus. 
            
            
               2.Jeigu šių pereinamojo laikotarpio taisyklių taikymo metu dalyvaujančių valstybių narių skaičius nėra dalus iš trijų, į grupę įtrauktinų Europos prokurorų skaičius suapvalinamas iki artimiausio didesnio sveikojo skaičiaus.
            
            
               3.Tarybos generalinis sekretoriatas, glaudžiai bendradarbiaudamas su Komisija, imasi būtinų burtų traukimo procedūros įgyvendinimo priemonių.
            
            
               3 straipsnis
            
            
               Europos prokurorų, įtrauktų į pagal 2 straipsnį nustatytą grupę, kadencija yra treji metai. Šie Europos prokurorai negali būti skiriami antrai kadencijai.
            
            
               4 straipsnis
            
            
               Šis sprendimas įsigalioja [dvidešimtą] dieną po jo paskelbimo Europos Sąjungos oficialiajame leidinyje.
            
            
               Priimta Briuselyje
            
         
         
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        Žr., pvz., Akto dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo sąlygų ir sutarčių, kuriomis yra grindžiama Europos Sąjunga, pritaikomųjų pataisų (OL L 236, 2003 9 23, p. 47) 46 straipsnio 2 dalį, 2013 m. rugsėjo 11 d. Europos Parlamento ir Tarybos reglamento (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 16), 21 straipsnio 2 dalį.
               
               
                  
                     (2)
                  
                        OL L 283, 2017 10 31, p. 1.